**ZUHATZUKO HIRI KIROL GUNEAREN PROIEKTUA**

**MARKO DOKUMENTUA**

1. **AURREKARIAK ETA JUSTIFIKAZIOA**

Zuhatzu auzoko skate pista 2015eko uztailan ireki zen. Estalitako gunea denez, oso erakargarria da inguruko skaterrentzat eta arrakasta handia izan du hasiera-hasieratik. Hori dela eta, Galdakaoko Udalak gune hau alboan duen lurzorurantz zabaltzea erabaki du eta bertan, skate-rako gune handiagoa ezezik, hiri-kirol izeneko jarduerak praktikatzeko espazio berri bat ere eraikitzeko erabakia hartu du.

Skate parkea alboko etxebizitetatik metro gutxira eraiki zenez, arazo iturri bihurtu zen hasieratik ere. Izan ere, etxebizitza horietako bizilagunak pistatik datozkien zaratengatik kexu dira. Kexa horiek 2017an Arartekora iritsi eta espediente horren ondorioz Galdakaoko Udalari zarataren arazoa konpontzeko neurriak eskatu zitzaion 2019an.

Horregatik, espazioa zabaltzeko lanekin batera, zarataren arazoari irtenbide teknikorik onena eman nahi zaio. Bi helburu horiek lortzeko Kirol Arloak proiektu tekniko baten erredakzioa kontratatu du Abasolo & Uribe Atelier enpresarekin.

Estudio honek espazio berriaren diseinua egin du egungo skate pistaren erabiltzaileekin batera. Prozesu hori Gazteria arloak kontratatutako Susterra Elkartearen bide-laguntza izan du eta behin-behineko diseinuraino iritsi da.

Proiektuaren konplexutasunaz ohartuta, Galdakaoko Udalak hausnarketa egin nahi izan du honen inguruan eta, beraz, prozesu parte-hartzaile sakonagoa eta konplexutasunari egokituagoa abian jarri nahi izan du, proiektuaren arrakastan eragina izan dezaketek faktore guztiak integratzeko.

Dokumentu hau prozesu horren abiapuntu berria izateko sortu da. Ez da baztertzen, ordea, orain arte egindako lana, baina aurrera jarraitzeko atzera pausu txiki bat ematea beharrezkoa dela pensatu da.

Hiri-kirol gune berria arrakastatsua izango bada honek dituen alderdi guztiak identifikatu behar dira eta identifikatutako agente guztiekin batera proiektua eraikiko da.

1. **HIRI-KIROL GUNEA: GAZTERIA ETA KIROL POLITIKARAKO TRESNA**

Proiektu honen jatorria lotuago dago Gazteriarekin Kirolarekin baino. Gazteria Arloak denbora darama gune horretan esku hartzen eta bertan biltzen diren gazteekin harremana lantzen. Gaur egun hori Gazteen lonjen programaren bitartez egiten da esku-hartze lana (Susterraren laguntzaz) Lan honen ondorioetako bat, adibidez, elkarte baten sorrera da.

Gazteriaren ikuspuntutik gune hau esku hartzeko espazio bat izan daiteke. Pandemiak izan dituen ondorioetako bat izan da lehen esku-hartze gune ez zirenak orain esparu interesgarriak direla gazteekin sustapen lana egiteko. Skate pista horren adibide garbia da. Esparru honek orain arte banaka ibili diren gazte asko skatearen eta hiri-kulturaren inguruan elkartzeko aukera eman du, eta hori ona da. Egoera zaurgarrian dauden gazteekin lan egiteko aukera ere sortu da honi esker. Hau guztia dela eta, gune hau oso interesgarria da tokiko gazteria politika garatzeko.

Beste alde batetik, Kirolaren ikuspuntutik hiri-kirol gune honek aukera eman lezake orain arte aisialdiarekin lotzen genuen jarduera hau (skatea) kirolarekin lotzen hasteko. Bestalde, “eskola” kontzeptua lantzeko aukera paregabea da. Horrek formakuntza eta profesionalizazioa lagundu litzake. Kiroletik argi ikusten da gune hau aukera ona dela kirol modalitate hau ahalik eta gehien garatzeko eta Galdakao eremu honetan erreferente bihurtzeko.

Beraz, proiektu honen garapenean bi arloak elkarrekin lan egitea egokitzat jotzen da.

1. **GUNE HONEK HARTU DITZAKEEN JARDUERAK**

Espazioa “hiri-kirol” kategoriaren barruan bildu genitzakeen disziplina desberdinetarako gunea izateko pentsatu da, hau da, skatea, patinak, BMX, parkour, kalistenia eta holakoak.

Beste alde batetik, gaur egun petanka gune bat ere badago. Gune honen diseinuak petanka gune hori ere barne har lezakeela pentsatzen da, interesgarria izan baitaiteke belaunaldien arteko harremana sustatzea.

Dena den, espazioaren konfigurazioak kontuan izan behar du erabiltzaile profil desberdinen arteko bizikidetza erraztu beharko lukeela.

1. **PROZESUKO PARTE-HARTZAILEAK**
   1. **Udal mailako partaideak**

Proiektua bai gazteria politikarekin, bai kirol politikarekin lotuta dagoenez gero, bi arloetako teknikariek prozesuan parte hartu behar dute. Izan ere, gune berri hau bi arlo hauen helburuekin lerrokatu beharra dago.

Beste alde batetik, Hirigintzako teknikariek ere (arkitekto, aparejadore…) irizpide teknikoak mahaiganieratu behar dituzte prozesuan zehar. Halaber, agian, Ondare arloko teknikariak ere zeresana izan dezake espazioaren definizio prozesuan zehar espazioen lagapena landu beharrik sortuko balitz.

Bestetik, Gazteria zein Kiroleko arduradun politikoen esku-hartzea ere beharrezkoa izango da prozesuko zenbait unetan, erabaki politikoak hartzeko.

* 1. **Etorkizuneko erabiltzaileak**

Espazioko etorkizuneko erabiltzaileak izango direnak prozesuan egon behar dira, hau da, holako disziplinak praktikatzen dituzten kirolariak eta talde edo elkarteak.

Banakako kirolariei dagokienez gaur egun espazioa erabiltzen dutenak eta, baita ere, guneak eskainiko dituen gainerako disziplinak praktikatzen dituztenak ere identifikatu eta prozesuan parte hartzera gonbidatuko dira.

Taldeei dagokoienez, identifikatuak dauden taldeak honako hauek dira:

* Instagram-eko kontua duen #pistaskategdko taldea
* Asociación Skateboarding Galdakao (A.S.G)
* Petanka elkartea

Printzipioz, adin guztietako erabiltzaileak bildu gaitezke proiektu honen inguruan. Beraz, denei eman behar zaie aukera prozesu honetan parte hartzeko. Aurrerago ikusiko da adinaren araberako parte-hartze espazio bereiztuak sortu behar diren ala ez.

* 1. **Auzokideak**

Zuhatzu auzoko auzokideak ere prozesuan egon behar dira. Gune berri honek kanpoko kirolariak erakarriko ditu eta horrek bere inpaktua izango du auzoko bizimoduan. Hiri-kirol gune honen barruko konfigurazioan ezezik, gune honen inguruan ere pentsatu beharko da, eta horretan auzokoei ahotsa ematea oso garrantzitsua da (gunearen ordutegiak, mugikortasun kontuak, espazioaren argiztapena…)

* 1. **Profesionalak**

Profesionalen taldean, gutxienez, bi hauek daude:

* Kale hezitzaileak. Gaur egun Susterrako hezitzaileak dira skate pistako erabiltzaileekin harremana lantzen ari direnak. Etorkizunean, Susterra izan ala beste bat izan (lizitazio berria ateratzeko zorian dago), argi dago hezitzaileek paper garrantzitsu bat izan behar dutela. Espazioa esku-hartzeko espazio gisa definitzen bada hezitzaileen presentzia etengabekoa izan behar da. Parte-hartze prozesua hau gazteekin harremana eta konfidantza lantzeko aukera ezinhobea izango da eta, horregatik, hezitzaileek ere prozesuan parte hartu behar dute, ahalik eta modurik hurbilenean (bileretan, dinamiketan, parte hartzeko deialdietan, etab.)
* Proiektuaren erredakzioaz arduratutako arkitektoen taldea. Dokumentu hau idatzi den momentuan arkitektoek haien lana ia amaitua dute. Garrantzitsua da udalak haiekin hartu duen konpromisoa betetzea, bai kontratuaren iraupenari bai fakturazioari dagokienean. Beraz, lan horiek amaitutzat eman eta prozesuan lagutzen jarraitzeko, agian, beste kontratu bat egin beharko zaie, parte-hartze prozesuak irauten duen bitartean haiekin jarraitu ahal izateko. Gainera, URA agentziaren lanak direla eta, informazio osagarria eskatu zaie eta horrek ere kontratazio berri bat egitea justifika lezake.

1. **ARAUEN BEHARRA**

Gune hau espazio “hibrido” bat izango da. Alde batetik, kirol ekipamendua izango da eta, beraz, kirol ekipamenduen erabileraren irizpideak ezarri behar dira (ordutegiak, lagapen sistema, itxiturak, garbiketa, mantenimenduak…) Baina, bestetik, esku-hartze espazioa ere izango da, irekia eta informala. Gainera, sustapen lan proaktiboa egingo da bertan elkartegintza edo profesionalizazioa sustatzeko eta txapelketak, ikuskizunak, erakustaldia eta holako jarduerak antolatzeko.

Hortaz, kirol espazio “sui generis” bat dela esan genezake. Parte-hartze prozesuak berezitasun horri erantzun behar dio. Hau da, kirol espazio arautu baten beharrak aisialdi espazio ireki baten beharrekin uztartu behar dira.

1. **PROZESUAREN ARRAKASTAREN GAKOAK**

Parte-hartze prozesua eta proiektua bera arrakastatsuak izango badira, hainbat faktore aintzat hartu behar dira:

* Ibaizabal ibaiaren inguruan URA Agentziak egin asmo dituen lanen eragina. Gertutik jarraitu behar da esku-hartze hau, baita hasiera-hasieratik ondo identifikatu ere proiektuan izan dezakeen eragina, bai epeetan, bai espazioaren konfigurazioan, bai eraikitzeko aukeretan.
* Espazio berriak sortaraziko dituen mugikotasun dinamika berrien kudeaketa (kotxeak, motorrak, txirrindulak…)
* Espazioaren erabiltzaile profil desberdinen arteko bizikidetza (gazteak, familiak-umeak, auzokideak, petanka gunearen adineko erabiltzaileak…)
* Espazioaren erabilera arauak betearazteko neurriak.

1. **PARTE-HARTZE PROZESUAREN MUGAK**
   1. **Prozesuaren iraupena**

Kronograma adosten dugunean zehaztuko da.

* 1. **Jarduerak motak**
* Espazioa “hiri-kirol” kategoriaren barruan bildu genitzakeen disziplina desberdinetarako gunea izateko pentsatu da, hau da, skatea, patinak, BMX, parkour, kalistenia eta holakoak.
* Petanka gunea mantendu ahal da.
* Familia eta haurrentzako aisialdi gunea ere egon ahal da.
  1. **Erabilera arauen beharra**
* Espazioaren erabilera, nola edo hala, arautu behar da.
* Espazioa ixtea baloratu ahal da, osoa edo zatika.
* Espazioa argiztatzea baloratu ahal da, osoa edo zatika. Argiztapena programatu ahal da ordu jakinetan itzalita egoteko. Argiztapen programatuaren sistemak espazioa ixtea eskatuko du. Kontua da gauean itzaltzen bada gune kritiko bihur daitekeela espazioa.
* Espazioa, osoa edo zatika, lagatzeko prozedurak definitu litezke (tailerrak, erakustaldiak…)
  1. **Bizikidetza ona bermatu beharra**
* Espazioaren erabilerak ahalik eta eragin gutxien izan behar du alboko etxebizitzetako bizilagunengan.
* Isolamendua jarriko da gaur egungo estalpearen eta etxebizitzen artean zarataren arazoari irtenbidea emateko.

1. **KRONOGRAMA**

Behin-behinekoa da

|  |  |  |
| --- | --- | --- |
| **Zereginak** | | **Datak** |
| **1** | **Markoaren definizioa** |  |
| 1.1. | Udaleko Talde Eragilearen definizioa eta osaketa | Ekainaren 3an |
| 1.2. | Proiektuaren mugen zehaztapena | Ekainaren 7tik uztailaren 23ra |
| **2** | **Prozesuaren jarraipena** |  |
| 2.1. | Proiektuaren jarraipena. Udaleko Talde Eragilea | Hileroko lehen hastea, irailetik aurrera |
| **3** | **Prozesuaren diseinua** |  |
| 3.1. | Parte-hartze prozesuaren diseinu metodologikoa egin | Uztailaren 26tik irailaren 3ra |
| 3.2. | Diseinu metodologikoa eta kronograma talde eragilean aurkeztu eta adostu | Irailaren 6tik 10era |
| **4** | **Komunikazioa** |  |
| 4.1. | Prozesuaren eta markoaren aurkezpena auzokideei | Irailaren 20-21 |
| 4.2. | Prozesuaren eta markoaren aurkezpena kirol taldeei | Irailaren 22-23 |
| 4.3. | Prozesuaren eta markoaren aurkezpena erabiltzaileei | Irailaren 27-28 |
| 4.4. | Proiektu eta prozesuaren berri eman komunikabideetan | Urriaren 11tik22ra |
| **5** | **Proiektuaren diseinua** |  |
| 5.1. | Parte-hartze prozesua | Hasiera: azaroaren 1ean |
| 5.2. | Behin betiko proiektu teknikoaren erredakzioa |  |
| 5.3. | Proiektu teknikoaren errebisioa eta zuzenketak |  |
| **6** | **Lanak** |  |
| 6.1. | Lanen kontratazio prozesua |  |
| 6.2. | Lanen exekuzioa |  |
| **7** | **Itxiera fasea** |  |